Foto’s: Oosweer waai Namibiërs deurmekaar(Foto: Retseh Kruger, Facebook) Namibiërs is Maandag begroet deur die berugte “Oosweer”, ŉ bergwindstoestand wat met ŉ strawwe, ongenaakbare wind, sandstorms en versengende hitte gepaardgaan. Oosweer, ’n term bekend aan Namibiërs, is ŉ weerverskynsel gekenmerk deur ŉ sterk wind wat van die binneland waai en hoë temperature en sandstorms tot gevolg het. Die verskynsel kan tot vyf dae lank kan duur. Sosialemediagebruikers het Maandag foto’s gedeel van hul meubels en besittings wat onder sand begrawe is wat weens sandstorms in hul huise ingewaai is. In sommige gevalle lyk dit kompleet of die Namibiese duine besig is om in inwoners se huise te vorm. In van die foto’s lê strate, sypaadjies en grasperke toe onder die sand. Selfs die lug is vaal en vol stof. In ŉ video wat op Facebook gedeel is, is die gange van die Swakopmund-winkelsentrum toe onder die sand en een inwoner sê dat “die Oosweer genadeloos is”. Mall in Swakopmund met die oosweer pic.twitter.com/8iP38soKd1 — Johan van Breda???????? (@vbreda_JL) June 27, 2022 Volgens inwoners het die wind deur die loop van die oggend teen soveel as 80 km/h gewoed en maksimum temperature van 32 °C is aangeteken. “Huise en besighede se vensters bars, hekke val op karre, mure waai om, dakke waai af en huise is toe onder sand. Dis nie lekker nie,” skryf Minette Oosthuysen, ŉ inwoner van Swakopmund. “Selfs die branders was deurmekaar gewaai vandag en teen die middag, toe die wind effens bedaar, was daar nog steeds ŉ verwarring oor waar die strand nou eintlik is,” skryf nog ŉ inwoner, Barrine Blom. Om iets goeds van ŉ slegte saak te maak het van die inwoners prentjies en woorde met die sand op hul besittings en meubels geskryf en foto’s daarvan gedeel.